**Dôvodová správa**

**A. Všeobecná časť**

Dôvodom predloženia návrhu nariadenia vlády Slovenskej republiky, ktorým sa mení nariadenie vlády Slovenskej republiky č. 174/2017 Z. z., ktorým sa ustanovujú citlivé oblasti a zraniteľné oblasti (ďalej len „návrh nariadenia vlády“) je splnenie povinnosti vyplývajúce zo Smernice Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (Ú. v. ES L 375, 31. 12. 1991; Mimoriadne vydanie Ú. v. EÚ, kap. 15/zv. 2) v platnom znení (ďalej len „smernica“).

Smernica umožňuje členským štátom vymedziť v rámci svojho územia konkrétne zraniteľné oblasti alebo za zraniteľnú oblasť označiť územie celého štátu a uplatňovať tak sprísnené opatrenia celoštátne. Slovenská republika v rámci implementácie smernice pristúpila k  vymedzeniu zraniteľných oblastí v roku 2001 a prvýkrát boli citlivé oblasti a zraniteľné oblasti ustanovené v nariadení vlády Slovenskej republiky č. 249/2003 Z. z., ktorým sa ustanovujú citlivé oblasti a zraniteľné oblasti, ktoré bolo neskôr nahradené nariadením vlády Slovenskej republiky č. 617/2004 Z. z., ktorým sa ustanovujú citlivé oblasti a zraniteľné oblasti s účinnosťou od 1. januára 2005.

Slovenská republika v  rokoch 2008 a 2012 prehodnocovala zraniteľné oblasti na základe výsledkov monitorovania podzemných vôd. Napriek tomu, že z celkového počtu 1 520 zraniteľných oblastí bolo 260 oblastí v roku 2012 navrhnutých na vyradenie z dôvodu nízkych koncentrácií dusičnanov v monitorovacích objektoch, tieto oblasti neboli vyradené. Na území mimo zraniteľných oblastí boli tri katastrálne územia navrhnuté na zaradenie do zraniteľných oblastí, neboli však zaradené. V platnosti naďalej zostalo nariadenie vlády Slovenskej republiky č. 617/2004 Z. z., ktorým sa ustanovujú citlivé oblasti a zraniteľné oblasti. Dôvodom pre tento postup bola najmä potreba väčšieho počtu údajov na relevantné preukázanie klesajúcich alebo stabilných trendov vývoja dusičnanov v hodnotenom zraniteľnom území. Pri troch katastrálnych územiach navrhnutých na zaradenie do zraniteľných oblastí bolo potrebné sa ubezpečiť, že nárast dusičnanov je spôsobený poľnohospodárskou činnosťou.

V  roku 2016 sa vykonalo nové prehodnotenie zraniteľných oblastí, ktorému predchádzalo zosúladenie s  aktuálnym územno-správnym členením Slovenskej republiky, na základe ktorého bol vymedzený celkový počet zraniteľných oblastí vstupujúcich do prehodnotenia v roku 2016 na 1 561. Hodnotenie koncentrácie dusičnanov v podzemných vodách bolo vykonané pre zraniteľné oblasti, ako aj pre územia mimo zraniteľných oblastí Slovenskej republiky (územia s vplyvom poľnohospodárskej činnosti). Hodnotenie kvality povrchových vôd vo vzťahu k nutrientom a eutrofizácii bolo hodnotené pre celé územie Slovenskej republiky (územia s vplyvom poľnohospodárskej činnosti). Z vymedzeného počtu 1 561 zraniteľných oblastí bolo na základe prehodnotenia v roku 2016 navrhnutých na vyradenie 264 obcí a na zaradenie 47 obcí. Výsledkom prehodnotenia bolo vymedzenie 1 344 zraniteľných oblastí ustanovených v nariadení nariadením vlády Slovenskej republiky č. 174/2017 Z. z., ktorým sa ustanovujú citlivé oblasti a zraniteľné oblasti

Zoznam zraniteľných oblastí ustanovený nariadením vlády Slovenskej republiky č. 174/2017 Z. z., ktorým sa ustanovujú citlivé oblasti a zraniteľné oblasti bol v roku 2020 predmetom revízie, ktorú vykonal Výskumný ústav vodného hospodárstva a Slovenský hydrometeorologický ústav. Revízia zraniteľných oblastí bola pravidelne konzultovaná so zástupcami medzirezortnej skupiny implementácie smernice – tzn. za spoluúčasti Ministerstva pôdohospodárstva a rozvoja vidieka Slovenskej republiky (MPRV SR) a jeho rezortných organizácií - Ústredného kontrolného a skúšobného ústavu poľnohospodárskeho (ÚKSÚP) a Výskumného ústavu pôdoznalectva a ochrany pôdy (VÚPOP), Ministerstva životného prostredia Slovenskej republiky (MŽP SR), Slovenskej poľnohospodárskej a potravinárskej komory (SPPK) a Agrárnej komory Slovenska (AKS). Na základe revízie sa navrhuje zvýšiť počet zraniteľných oblastí SR z 1 344 na 1 395, v dôsledku revízie zraniteľných oblastí pre povrchové toky, ale aj vysokých koncentrácií dusičnanov v podzemných vodách s rastúcim trendom a tiež zaradením všetkých katastrov obcí v CHVO Žitný ostrov.

Návrh nariadenia vlády bude mať pozitívne vplyvy na životné prostredie. Uplatňovanie návrhu nariadenia vlády bude mať pozitívne vplyvy a aj negatívne vplyvy na podnikateľské prostredie. Pozitívny vplyv súvisí s vyradením 121 obcí zo zoznamu, čo umožní lepšie hospodárenie poľnohospodárov v prvovýrobe, a rovnako aj s vyrovnaním podmienok hospodárenia pre celý región Žitného ostrova (po revízii v roku 2020 sú všetky obce patriace do CHVO Žitný ostrov zaradené do zoznamu zraniteľných oblastí), čím sa upravia podmienky hospodárskej súťaže. Negatívne vplyvy na podnikateľské prostredie súvisia so zaradením obcí do zraniteľných oblastí, čo v daných oblastiach sprísni podmienky pre poľnohospodárov. Návrh nariadenia vlády je bez vplyvov na rozpočet verejnej správy, na sociálne prostredie, na manželstvo, rodičovstvo a rodinu, na informatizáciu a služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavným zákonmi a nálezmi ústavného súdu, zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a súčasne je v súlade s právom Európskej únie.

**B. Osobitná časť**

**K Čl. I**

**K bodu 1**

Navrhuje sa nové znenie § 2 odsek 1. Spresňuje sa platné znenie a pridávajú sa poznámky pod čiarou. Za poľnohospodársky využívané pozemky alebo ich časti sa považujú pozemky alebo plochy v obci zaradenej do zoznamu v prílohe č. 1, využitie ktorých je z dôvodu ochrany pred znečisťovaním dusičnanmi z poľnohospodárskych zdrojov obmedzené osobitnými podmienkami, obmedzeniami, zákazmi alebo opatreniami pri obhospodarovaní pôdy alebo pri skladovaní, manipulácii a aplikácii prírodných hnojív a priemyselných hnojív podľa § 35 vodného zákona a § 10b a 10c zákona č. 136/2000 Z. z.

**K bodu 2**

Navrhuje sa vyradenie 121 obcí z platného zoznamu zraniteľných oblastí.

**K bodu 3**

S účinnosťou od 1.7.2022 sa v prílohe č. 1 ustanovuje sa zoznam zraniteľných oblastí, ktorými sú poľnohospodársky využívané pozemky v konkrétnych obciach a v prílohe č. 2 mapa zraniteľných oblastí.

**K Čl. II**

Navrhuje sa delená účinnosť nariadenia vlády v súvislosti s vyradením a zaradením obcí do zoznamu zraniteľných oblastí.